ข้อบังคับมหาวิทยาลัยวลัยลักษณ์ข้อบังคับมหาวิทยาลัยวลัยลักษณ์ว่าด้วยเครื่องแต่งกายนักศึกษาพ.ศ. ๒๕๔๐ โดยที่เห็นสมควรกำหนดเครื่องแต่งกายนักศึกษามหาวิทยาลัยวลัยลักษณ์ให้เป็นไปอย่างสุภาพเรียบร้อยและเหมาะสมแก่กาลเทศะอาศัยอำนาจตามความในมาตรา ๑๖ (๒)และมาตรา ๕๒ วรรค ๒ และมาตรา ๕๓ วรรค ๒ แห่งพระราชบัญญัติมหาวิทยาลัยวลัยลักษณ์พ.ศ. ๒๕๓๕ ประกอบกับมติสภามหาวิทยาลัยวลัยลักษณ์ ในการประชุมครั้งที่ ๓/๒๕๔๐เมื่อวันที่ ๙ สิงหาคม ๒๕๔๐ สภามหาวิทยาลัยวลัยลักษณ์จึงออกข้อบังคับไว้ดังต่อไปนี้หมวดที่ ๑บททั่วไป ข้อ ๑ข้อบังคับนี้เรียกว่า ข้อบังคับมหาวิทยาลัยวลัยลักษณ์ว่าด้วยเครื่องแต่งกายนักศึกษา พ.ศ. ๒๕๔๐ข้อ ๒[๑]ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ในข้อบังคับนี้มหาวิทยาลัย หมายถึง มหาวิทยาลัยวลัยลักษณ์อธิการบดี หมายถึง อธิการบดีมหาวิทยาลัยวลัยลักษณ์นักศึกษา หมายถึง นักศึกษามหาวิทยาลัยวลัยลักษณ์เครื่องแต่งกายนักศึกษา หมายถึงเครื่องแต่งกายนักศึกษามหาวิทยาลัยวลัยลักษณ์ข้อ ๔ให้อธิการบดีรักษาการตามข้อบังคับนี้ และให้มีอำนาจออกประกาข้อกำหนดซึ่งไม่ขัดหรือแย้งและให้เป็นไปตามข้อบังคับนี้ รวมทั้งให้อำนาจวินิจฉัยชี้ขาดคำวินิจฉัยชี้ขาดของอธิการบดีให้ถือเป็นที่สุดหมวดที่ ๒ประเภทเครื่องแต่งกายของนักศึกษา ข้อ ๕ให้เครื่องแต่งกายของนักศึกษามหาวิทยาลัยวลัยลักษณ์ มี ๓ประเภทสำหรับใช้แต่งในโอกาสต่าง ๆ ดังนี้(๑) เครื่องแต่งกายปกติ ให้สำหรับแต่งในเวลาเรียนปกติเวลาสอบและติดต่อหรือใช้บริการจากหน่วยงานต่าง ๆ ของมหาวิทยาลัย(๒) เครื่องแต่งกายชุดพิธีการ ใช้สำหรับแต่งในงานราชพิธีรัฐพิธี หรืองานอื่นใดที่มหาวิทยาลัยกำหนด(๓) เครื่องแต่งกายชุดปฏิบัติการใช้สำหรับแต่งในห้องทดลองโรงฝึกเครื่องมือฟาร์ม และสถานฝึกหรือปฏิบัติงานทางวิชาชีพ และอื่น ๆหมวดที่ ๓เครื่องแต่งกายปกติ ข้อ ๖เครื่องแต่งกายปกติสำหรับนักศึกษาชาย มีลักษณะดังต่อไปนี้(๑) เสื้อเชิ้ตสีขาว หรือสีอ่อน ไม่มีลวดลายความยาวของตัวเสื้อยาวพอเพื่อให้กางเกงทับได้โดยเรียบร้อย(๒) กางเกงขายาวทรงสุภาพ สีดำ น้ำตาลเข้ม เทาเข้มหรือน้ำเงินเข้ม(๓) เข็มขัดสีดำ น้ำตาลหัวเข็มขัดมีเครื่องหมายมหาวิทยาลัยตามที่มหาวิทยาลัยกำหนด(๔) ถุงเท้าสีเดียวกับรองเท้า(๕) รองเท้าทรงสุภาพ หุ้มส้น สีดำ หรือน้ำตาลข้อ ๗ เครื่องแต่งกายปกติสำหรับนักศึกษาหญิงมีลักษณะดังต่อไปนี้(๑) เสื้อเชิ้ตขาว หรือสีอ่อน แบบสุภาพ เนื้อผ้าหนาพอควรไม่มีลวดลายความยาวของตัวเสื้อยาวพอเพื่อให้กระโปรงทับได้โดยเรียบร้อย(๒) กระโปรงทรงสุภาพ สีดำ น้ำตาลเข้ม เทาเข้มหรือน้ำเงินเข้ม เนื้อผ้าหนาพอควร ไม่มีลวดลาย ความยาวเสมอเข่าหรือต่ำกว่าเข่า(๓) เข็มขัดสีดำ น้ำตาลหัวเข็มขัดมีเครื่องหมายมหาวิทยาลัยตามที่มหาวิทยาลัยกำหนด(๔) รองเท้าทรงสุภาพ หุ้มส้น สีขาว ดำ น้ำตาลหรือน้ำเงินเข้มข้อ ๘มหาวิทยาลัยอนุญาตให้นักศึกษาแต่งกายให้เป็นไปตามระเบียบการแต่งกายของกรมการรักษาดินแดนในวันที่มีการเรียนวิชาทหารข้อ ๙มหาวิทยาลัยอนุญาตให้นักศึกษาแต่งกายด้วยชุดปฏิบัติงานซึ่งใช้แต่งในโรงฝึกเครื่องมือฟาร์ม และสถานฝึกหรือปฏิบัติงานทางวิชาชีพและอื่น ๆในเวลาเรียนปกติและใช้บริการจากหน่วยงานต่าง ๆ ของมหาวิทยาลัยในวันที่มีการปฏิบัติงานได้หมวดที่ ๔เครื่องแต่งกายชุดพิธีการ ข้อ ๑๐เครื่องแต่งกายชุดพิธีการสำหรับนักศึกษาชาย ให้มีลักษณะดังนี้(๑) เสื้อเชิ้ตสีขาวแขนยาว ไม่มีลวดลาย ปกเสื้อปลายแหลมผ่าอกตรงโดยตลอดติดกระดุมสีขาวมีกระเป๋าที่ด้านซ้ายเวลาสวมให้สอดชายเสื้อไว้ในกางเกง(๒) เนคไทพื้นสีแสด พิมพ์ตรามหาวิทยาลัย(๓) กางเกงขายาว ทรงสุภาพ สีน้ำเงินเข้ม(๔) เข็มขัดหนังสีดำ หัวเข็มขัดมีเครื่องหมายของมหาวิทยาลัย(๕) ถุงเท้าสีน้ำเงินเข้ม(๖) รองเท้าหนังทรงสุภาพหุ้มส้นสีดำเครื่องแต่งกายชุดพิธีการ สำหรับนักศึกษาชายให้เป็นไปตามแนบท้ายข้อบังคับนี้ข้อ ๑๑เครื่องแต่งกายชุดพิธีการสำหรับนักศึกษาหญิง ให้มีลักษณะดังนี้(๑) เสื้อเชิ้ตสีขาวแขนสั้น ไม่มีลวดลายปกเสื้อปลายแหลมผ่าอกตรงโดยตลอดติดกระดุมโลหะสัญลักษณ์ของมหาวิทยาลัยเนื้อผ้าหนาพอควรเวลาสวมให้สอดชายเสื้อไว้ในกระโปรง(๒) กลัดเข็มกลัดเสื้อเครื่องหมายมหาวิทยาลัยเหนืออกด้านซ้าย(๓) กระโปรงทรงสุภาพ สีน้ำเงินเข้ม เนื้อผ้าหนาพอควรไม่มีลวดลาย ความยาวปิดเข่า(๔) เข็มขัดหนังสีดำ หัวเข็มขัดมีเครื่องหมายมหาวิทยาลัย(๕) รองเท้าหนังทรงสุภาพ หุ้มส้น สีดำ ส้นรองเท้าสูงไม่เกิน๓ นิ้ว เครื่องแต่งกายชุดพิธีการสำหรับนักศึกษาหญิงให้เป็นไปตามแนบท้ายข้อบังคับนี้หมวดที่ ๕ลักษณะเข็มกลัด กระดุมเนคไทและเข็มขัดสำหรับเครื่องแต่งกายชุดพิธีการ ข้อ ๑๒ให้ลักษณะเข็มกลัด กระดุม เนคไท และเข็มขัดสำหรับเครื่องแต่งกายในชุดพิธีการมีลักษณะดังต่อไปนี้(๑) เข็มกลัด สำหรับติดเสื้อนักศึกษาหญิง มีลักษณะดังนี้ตัวเข็มกลัดทำด้วยโลหะสีเงิน กว้าง ๒.๕ เซนติเมตร สูง ๓.๒ เซนติเมตรมีตรามหาวิทยาลัยตามแบบที่กำหนดและมีเข็มสำหรับกลัดยึดติดกับตัวเสื้อซ่อนอยู่ด้านหลัง(๒) กระดุม สำหรับติดเสื้อนักศึกษาหญิงมีลักษณะดังนี้ตัวกระดุมมีลักษณะกลมเส้นผ่าศูนย์กลาง ๑.๖ เซนติเมตร ทำด้วยโลหะสีเงินมีตรามหาวิทยาลัยตามแบบที่กำหนด(๓) เนคไทสำหรับนักศึกษาชายมีลักษณะดังนี้เนคไททำด้วยผ้าสีแสดขนาดกว้าง ๖ เซนติเมตรพิมพ์ตรามหาวิทยาลัย โดยให้ตรามหาวิทยาลัย อยู่ในตำแหน่งสูงจากปลายเนคไท ๒๐เซนติเมตร(๔) เข็มขัด สำหรับนักศึกษาชายและนักศึกษาหญิงมีลักษณะเหมือนกันดังนี้ สายเข็มขัด ทำด้วยหนังสีดำ กว้าง ๔ เซนติเมตร หัวเข็มขัดทำด้วยโลหะสีเงินขัดเงา มีตรามหาวิทยาลัยตามแบบที่กำหนดหมวดที่ ๖เครื่องแต่งกายชุดปฏิบัติการ ข้อ ๑๓เครื่องแต่งกายในการปฏิบัติงานที่ใช้ในห้องทดลอง ในโรงฝึกเครื่องมือฟาร์ม และสถานฝึกหรือปฏิบัติงานทางวิชาชีพและอื่นๆ สำหรับนักศึกษาชายและนักศึกษาหญิงโดยให้เป็นไปตามประกาศของมหาวิทยาลัยหมวดที่ ๗บทกำหนดโทษ ข้อ ๑๔ผู้ใดใช้เครื่องแต่งกายนักศึกษามหาวิทยาลัยวลัยลักษณ์โดยไม่มีสิทธิที่จะใช้ถ้ากระทำเพื่อให้บุคคลอื่นเชื่อว่าทุกคนมีสิทธิใช้ ต้องระวางโทษตามมาตรา ๕๓แห่งพระราชบัญญัติมหาวิทยาลัยวลัยลักษณ์ พ.ศ. ๒๕๓๕ข้อ ๑๕ให้อธิการบดีรักษาการตามข้อบังคับนี้และให้มีอำนาจออกประกาศและข้อกำหนดเพื่อปฏิบัติการให้เป็นไปตามข้อบังคับนี้ประกาศ ณ วันที่ ๗ ตุลาคม พ.ศ. ๒๕๔๐เกษม สุวรรณกุลนายกสภามหาวิทยาลัยวลัยลักษณ์เอกสารแนบท้าย๑แนบท้ายข้อบังคับมหาวิทยาลัยวลัยลักษณ์ว่าด้วยเครื่องแต่งกายนักศึกษา พ.ศ. ๒๕๔๐[๑] ราชกิจจานุเบกษาเล่ม ๑๑๖/ตอนพิเศษ ๔๗ ง/หน้า ๑๑๕/๕ กรกฎาคม ๒๕๔๒